**ΔΕΛΤΙΟ ΤΥΠΟΥ**

Σε πλήρη εξέλιξη βρίσκεται το έργο καταπολέμησης κουνουπιών στoν Δήμο Μοσχάτου-Ταύρου. Οι εργασίες για τη φετινή χρονιά ξεκίνησαν από τις αρχές Μαρτίου και συνεχίζονται μέχρι σήμερα έχοντας σαν κύριο στόχο τη διαρκή προστασία της δημόσιας υγείας, αλλά και τον περιορισμό της όχλησης του πληθυσμού.

Μέχρι σήμερα έχουν ολοκληρωθεί εννέα εφαρμογές ψεκασμού με τη μέθοδο της προνυμφοκτονίας με επίγεια ψεκαστικά συστήματα. Οι εργασίες υλοποιούνται από επιστήμονες και τεχνικούς, που υποστηρίζονται και κατευθύνονται από επιστήμονες υψηλής εξειδίκευσης της αναδόχου εταιρίας.

Πέραν των παραπάνω, το έργο περιλαμβάνει ολοκληρωμένη εντομολογική και επιδημιολογική επιτήρηση που πραγματοποιείται με ένα πυκνό δίκτυο παγίδων συλλογής ακμαίων κουνουπιών.

Αξιοποιούνται επίσης όλα τα σύγχρονα εργαλεία υψηλής τεχνολογίας και καινοτόμες μέθοδοι, για την ανεύρεση των εστιών αναπαραγωγής κουνουπιών στους υγροτόπους και προγνωστικά μοντέλα για τον εντοπισμό των προνυμφών. Συγκεκριμένα χρησιμοποιείται εξειδικευμένος εξοπλισμός που περιλαμβάνει μεταξύ άλλων ψεκαστικά οχήματα.

Οι περιοχές στον Δήμο Μοσχάτου-Ταύρου όπου εφαρμόζονται ψεκασμοί με την μέθοδο της προνυμφοκτονίας (με βιολογικό παράγοντα) είναι οι εξής:

- Ρέμα Προφήτη Δανιήλ (Οδός προφήτη Δανιήλ, πλησίον Βιομηχανίας Δέλτα) στη Δημοτική Ενότητα Ταύρου.

-Παράλληλα με τις γραμμές του ΟΣΕ ύψος Λ. Χαμοστέρνας έως την οδό Ταύρου (Οδός Κωνσταντινουπόλεως) στη Δημοτική ενότητα Ταύρου

Επίσης κατόπιν εντολής του Δημάρχου Μοσχάτου-Ταύρου κ.Ανδρέα Ευθυμίου πραγματοποιείται ψεκασμός ακμαιοκτονίας με τη μέθοδο του υπολειμματικού ψεκασμού στο οικόπεδο Κασιμάτη στη γωνία των οδών Κηφισού και Σολωμού ,στο Διατηρητέο οίκημα στη γωνία Πλάτωνος και Αγίου Κωνσταντίνου και στο οικόπεδο της οδού Άνδρου στη Δημοτική ενότητα Μοσχάτου λόγω ιδιαίτερης όχλησης από τα κουνούπια στα εν λόγω σημεία.

Την ευθύνη για το σχεδιασμό του προγράμματος έχει η Διεύθυνση Υγειονομικού Ελέγχου και Περιβαλλοντικής Υγιεινής της Π.Ε Νοτίου Ελλάδας και η υλοποίηση του προγράμματος επιβλέπεται από την επιτροπή παρακολούθησης-παραλαβής του έργου καταπολέμησης κουνουπιών της Π.Ε Νοτίου Ελλάδας.